Mistä on kyse? Kainuun uuteen sairaalaan etsitään taiteilijoita toteuttamaan rakennukseen monipuolista kuvataidetta. Taidehankkeen kokonaisbudjetti on 400 000 euroa.

Asia on herättänyt vilkasta keskustelua esimerkiksi sosiaalisessa mediassa. Osa keskustelijoista on sitä mieltä, että summa on liian suuri.

Tutkimusten mukaan suomalaiset arvostavat julkisten tilojen taidetta.

Etenkin kainuulaisille taiteilijoille työtilaisuus on poikkeuksellinen. Taiteilijapankin haku on auki kaikille kuvataiteilijoille.

KajaaniKainuun uuden sairaalan taidesuunnitelmat ovat herättäneet keskustelua Kainuussa. Uuden sairaalan "Sydän metsässä" -teemaiseen kuvataiteeseen ja vanhan taiteen inventointiin on budjetoitu 400 000 euroa. Taiteilijapankin haku on parhaillaan auki.

Äänekkäimmät älähtivät sosiaalisessa mediassa heti: Tuhlausta! Miksi samalla rahalla ei palkata lisää hoitajia?

On totta, että summalla saisi hankittua paljon muutakin. Pyysimme Kainuun sotelta tietoja, mihin 400 000 euroa riittäisi. Summalla voisi palkata kahdeksan sairaanhoitajaa vuodeksi tai ostaa reilun seitsemän kuukauden vaipat koko kuntayhtymään.

Tutkimuksen mukaan suomalaiset kuitenkin arvostavat taidetta julkisissa tiloissa. Suomen Taiteilijaseuran vuonna 2016 TNS Gallup:ilta tilaaman kyselytutkimuksen mukaan (siirryt toiseen palveluun) 75 prosenttia suomalaisista haluaa taidetta ympäristöönsä: esimerkiksi asuinalueelleen, työpaikoille ja kouluihin.

Tämä osuus taiteeseen on joidenkin mielestä liikaa. Niko Mannonen / Yle

Taide vaikuttaa myös nostavan asuinalueiden ja kiinteistöjen arvoa. Projekti taiteelle -hankkeen vuonna 2015 tilaamassa kyselyssä yli puolet rakennus- ja kulttuurialan ammattilaisista näki, että taide lisää ostohalukkuutta ja alueen arvostusta. Taide voi myös vauhdittaa rakennuksen markkinointia.

Kainuun uusi sairaala - Rakentaminen alkoi helmikuussa 2017. - Ensimmäiset kaksi vuotta rakennetaan pääosa uudesta sairaalarakennuksesta. - Vuosina 2019–2021 rakennetaan loput poliklinikka- ja vuodeosastotilat ja peruskorjataan nykyinen päivystysrakennus. - Kolmannessa vaiheessa vanhan sairaalan käytöstä poistuvat osat puretaan ja viimeistellään pihat ja muut alueet. - Sairaala valmistuu vuonna 2021.

Kainuun soten projektipäällikkö Terho Pekkala ymmärtää kritiikin, mutta pitää Kainuun investointia taiteeseen maltillisena. Summan taustalla on prosenttiperiaate. Sen ideana on, että tietty osuus rakennuskustannuksista, ihanteellisesti prosentin verran, käytetään taidehankintoihin.

Kainuan eli Kainuun uusi sairaala -allianssin (siirryt toiseen palveluun) taidehankkeen määräraha jää itse asiassa kauas täydestä prosentista: 400 000 euroa on vain noin 0,26 prosenttia koko rakennushankkeen noin 153 miljoonan euron kustannuksista.

– Uskon hyvin, että tähän asiaan löytyy mielipiteitä puolesta ja vastaan. Luotan enemmän siihen arvioon, että tutkimusten mukaan valtaosa suomalaisista haluaa nähdä taidetta julkisessa ympäristössä, toteaa Pekkala.

Tutkimusten mukaan taide voi nostaa kiinteistöjen arvoa. Kuva Kaarina Kuusisto-Lukkarin ateljeelta. Julia Sieppi / Yle

Somekommenteissa on ihmetelty myös miksi kainuulaiset päiväkotilapset eivät voisi tehdä piirrustuksia sairaalan seinille. Se olisi ainakin edullista. Pekkala ei tyrmää ideaa.

– Mekin olemme miettineet eri osallistumisen muotoja. Ajatus on, että osallistava taide voisi olla yhtenä osana, eli kansalaiset voisivat osallistua taideteoksen tekemiseen. Pääasiassa kokonaisuudessa puhutaan kuitenkin ammattitaiteilijoilta hankittavista teoksista.

Suomeen nousee taidesairaaloita

Suomessa on syttynyt taidesairaalabuumi, sanoo projektipäällikkö Anna-Mari Rosenlöf Turun ammattikorkeakoulun Taideakatemiasta. Rosenlöf on innoissaan, sillä hänen mukaansa taiteen merkitys suomalaisessa yhteiskunnassa on selvästi laajentunut.

– Lähes kaikkiin uusiin sairaalahankkeisiin on kytketty jollain tavalla taidehankintoja tai erillinen taideohjelma. Nykyään taide mielletään yhä tiiviimmäksi osaksi terveyttä, viihtyisyyttä ja hyvinvointia.

Kainuun uusi sairaala ei ole ainoa, jossa taiteen hankinnassa mukaillaan prosenttiperiaatetta ja tehdään suunnitelmia jo rakennusvaiheessa. Taiteeseen panostetaan esimerkiksi Turun, Hyvinkään, Kuopion ja Jyväskylän sairaalahankkeissa.

Osa nykyisen Kainuun keskussairaalan teoksista siirretään uuteen sairaalaan. Julia Sieppi / Yle

Suomen taiteilijaseuran viestintäpäällikkö Miisa Pulkkisen mukaan esimerkiksi Kainuussa käyty keskustelu uuden sairaalan taidehankkeesta on tyypillistä kuohuntaa taiteen ympärillä.

– Isojen hankkeiden yhteydessä taidehankinnat herättävät intohimoja. Joskus ne ovat yksittäisten teosten sisällöt, jotka saattavat herättää keskustelua.

Eihän sitä päällensä mitään voi, tottakai se alkaa heti tekemään töitä. Paljon ideoita on herännyt. Kaarina Kuusisto-Lukkari

Prosenttiperiaatetta käyttävät erityisesti kunnat, mutta Pulkkisen mukaan myös rakennusyhtiöt ovat itsenäisesti innostuneet ottamaan taidetta mukaan rakennushankkeisiin.

– Taide tuo ympäristöön kiinnekohtia ja tapaamispaikkoja – erityisiä ympäristöjä, jotka jäävät mieleen, Pulkkinen sanoo.

Etenkin isommissa hankkeissa taiteen osuus ei yleensä yllä prosenttiin. Se on Pulkkisen mukaan valitettavaa, mutta ymmärrettävää. Kainuan taidehanketta Pulkkinen kehuu kunnianhimoiseksi, vaikka taiteen osuus ei prosenttiin ylläkään.

– Tämä hanke on herättänyt meidänkin viestintäkanavissa paljon kiinnostusta. Julkinen taide on taiteilijoille hieno mahdollisuus, koska julkisilla paikoilla taide saa valtavan suuren yleisön. Teokset tulevat näkyville myös ihan eri ihmisille kuin taidegallerioissa.

Tältä näyttää sairaalan käytävä ilman taidetta. Julia Sieppi / Yle

Pulkkinen ilahtui erityisesti siitä, että Kainuun uuden sairaalan taidehankkeen suunnitelmassa mainitaan esimerkiksi valotaide ja muita yleisölle hieman tuntemattomampia taiteen muotoja.

– Sairaalat ovat siitä hienoja tiloja, että on tilaa tehdä kookkaita teoksia. Mediataide on vasta pikkuhiljaa tulossa julkisiin tiloihin. Tällä hetkellä taiteilijat ovat siitä hyvin innoissaan.

"Paljon ideoita on herännyt"

Kainuun taiteilijapiireissä käy kuhina. Eikä ihme, sillä Kainuussa tämän kokoluokan taidehanke on poikkeuksellinen. Taiteen edistämiskeskuksen erityisasiantuntija Henri Terho ei muista vastaavaa.

– Kyllähän tämä on poikkeuksellinen tilanne. On päivän selvää, että tällaisia tilaisuuksia tulee harvoin, Terho toteaa.

Terho iloitsee erityisesti siitä, että prosenttiperiaate tuo taiteen ihmisten luokse. Jotta ihmisten käsitys taiteesta laajentuu, taidetta on oltava muuallakin kuin gallerioissa.

Sairaalaan sopii yllätyksellinen taidem ja jossa riittää uusia elementtejä uudella katsomiskerralla. Kaarina Kuusisto-Lukkari

– Näyttää siltä, että Kajaanissa on otettu kunnianhimoinen lähtökohta taidesuunnitelmaan. Tuntuu, että Kainuussa on oivallettu, että taidetta on siksi, että sillä pystytään rakentamaan aidosti laadukkaampaa ympäristöä, Terho kiittelee.

Monen taiteilijan päät raksuttavat: millaista taidetta moderniin uuteen sairaalaan voisi toteuttaa? Yksi taiteilijapankin hakijoista on sotkamolainen keraamikko ja kuvataiteilija Kaarina Kuusisto-Lukkari. Hän innostui asiasta heti.

– Eihän sitä päällensä mitään voi, totta kai se alkaa heti tekemään töitä. Paljon ideoita on herännyt, Kuusisto-Lukkari sanoo.

Sotkamolainen keraamikko ja kuvataiteilija Kaarina Kuusisto-Lukkari aikoo hakea mukaan Kainuun uuden sairaalan taiteilijapankkiin. Julia Sieppi / Yle

Kuusisto-Lukkari iloistee työtilaisuudesta myös muiden, erityisesti kainuulaisten, taiteilijoiden puolesta. Hänen mukaansa tilaisuus on poikkeuksellinen.

– Ilman muuta haen mukaan – se on melkeinpä velvollisuus täällä työskenteleville taiteilijoille. En muista, että Kainuussa olisi tullut tällaista tilaisuutta. Ei ainakaan minun urani aikana, kun olen 30 vuotta seurannut.

Kuusisto-Lukkari toivoo, että uuteen sairaalaan tulee moniulotteisia ja mielenkiintoisia teoksia. Taiteilijan mielestä myös kantaaottava taide sopii sairaalaan. Kuusisto-Lukkari onkin uransa varrella käsitellyt töissään rajujakin aiheita: muun muassa itsemurhaa ja seksuaalista väkivaltaa.

– Sairaalaan sopii yllätyksellinen taide ja jossa riittää uusia elementtejä uudella katsomiskerralla. Sairaalassa ihmiset joutuvat monenlaisten asioiden äärelle, joten taiteessa voidaan käsitellä vakaviakin asioita.

Kaarina-Kuusisto Lukkarin mielestä sairalaan sopii myös kantaaottava taide. Tämä seksuaalista väkivaltaa kommentoiva teos roikkuu kuitenkin taiteilijan oman ateljeen seinällä. Julia Sieppi / Yle

Myös keskustelu taiteen ympärillä ja siihen kohdistuva kritiikki on keraamikolle tuttua.

– Tämä sama keskustelu käydään aina kun kysymys on taiteesta. Itse taiteilijana en sitä ymmärrä , koska taiteeseen varattu raha palvelee ihmisiä varmasti yhtä paljon kuin hoitotyökin. Taiteen hyvää tekevästi vaikutuksesta on paljon tutkimuksia, Kuusisto-Lukkari sanoo.

– Kaikillahan on oikeus olla mitä mieltä vaan. Taide tuo aikanaan niin paljon hyvää sairaalan asiakkaille, että eiköhän kritiikki laannu.

Taiteen vaikutuksia on tutkittu paljon

Taiteella on tutkitusti vaikutusta ihmisen hyvinvointiin. Liisa Laitisen kokoamassa tutkimuskatsauksessa (siirryt toiseen palveluun) (Turku AMK) todetaan, että tutkijat ovat selvittäneet taiteen ja kulttuurin vaikutuksia muun muassa fyysiseen ja koettuun terveyteen, elämänlaatuun ja mielen hyvinvointiin.

Tutkimusten mukaan taide voi jopa parantaa hoitotuloksia vähentämällä fyysisiä ja psykologisia oireita sekä joidenkin lääkkeiden tarvetta. Tutkimukset osoittavat taiteen myös lyhentävän sairaalassa vietettyä aikaa.

Taiteen vaikutusta hyvinvointiin on tutkittu useilla eri tieteenaloilla ja näkökulmista. Julia Sieppi / Yle

Taiteelliseen toimintaan osallistuminen näyttäisi tutkimusten valossa vähentävän potilaiden kokemaa stressiä ja ahdistuneisuutta. Se voi auttaa myös kipujen ja hoitojen sivuvaikutusten sietämiseen. Laitisen mukaan tapaustutkimuksissa on havaittu, että taiteellisella toiminnalla voi olla myönteisiä vaikutuksia myös sairauden ja kivun kokemiseen ja suhtautumiseen tilanteeseen.

Saisi olla maanläheistä ja kaikille tunnistettavaa taidetta – ei niin sanottua maalin roiskimista. Jorma Heikkinen

Tutkimukset osoittavat, että visuaalinen taide ja musiikki voi parantaa terveydenhuollon ympäristöä myös niin, että potilaat, omaiset ja hoitohenkilökunta kommunikoivat keskenään paremmin. Taide saattaa parantaa myös sairaalan työntekijöiden työhyvinvointia.

Laitisen tutkimuskatsauksessa todetaan myös, että taiteen vaikutuksissa on vielä paljon sellaista, jota ei vielä ymmärretä. Laitisen mukaan aihetta tulisikin tutkia vielä lisää, jotta ymmärrettäisiin taiteen vaikutusmekanismit ja ja voitaisiin paremmin osoittaa taiteen hyöty.

Pelillistä mediataidetta sairaalaan?

Kainuun uuteen sairaalaan halutaan monipuolista kuvataidetta: ympäristö-, valo-, ympäristö-, ja lavastustaidetta. Pekkalan mukaan esimerkiksi sairaalan kuntoutuskadulle voisi sopia esimerkiksi pelillinen mediataide.

– Tutkimustenkin mukaan taide vaikuttaa voimakkaasti ihmiseen ja sillä on merkitystä viihtyisän ympäristön luomisessa.

Tämä ei tarkoita, etteikö sairaalan seinillä voisi olla perinteisempääkin maalaustaidetta ja veistoksia. Kainuun sotella on ennestään noin 200 teoksen kokoelma, josta osa pääsee uuteen sairaalaan.

Kainuun soten projektipäällikkö Terho Pekkalan mielestä Kainuan taidebudjetti on maltillinen. Kimmo Hiltunen / Yle

Pekkalan arvion mukaan 400 000 euron taidebudjetista uuden taiteen hankintaan käytetään noin 300 000 euroa. Loput rahat kuluvat muun muassa vanhan taiteen inventointiin ja kunnostamiseen.

Uutta taidetta kuitenkin tarvitaan. Pekkalan mukaan sairaalan rakentamisessa taidesuunnitelma otetaan mukaan jo varhaisessa vaiheessa, jotta taiteesta saadaan aidosti osa arkkitehtuuria. Sairaalan osastoille ja odotustiloihin halutaan myös rakennukseen integroitua taidetta. Se voi olla vaikkapa taideteoksena toimiva lasten leikkipaikka tai kokonainen seinä, joka on samalla taideteos.

Olisi vanhanaikaista rakentaa ensin sairaala ja ripustaa seinille tauluja jälkikäteen.

– Taiteella on iso merkitys hoito- ja työympäristön luojana. Se on moderneissa sairaaloissa yksi tärkeä osa sisustusta ja rakennuksen kokonaisuutta, sanoo Pekkala.

Sairaalaan toivotaan puhuttelevaa ja eloisaa taidetta

Kuhmolaisen Ringa Jurvelinin mielestä taiteella on suuri merkitys sairaalan potilaille ja työntekijöille. Hän uskoo, että vaikeana hetkenä taideteos voi jopa auttaa.

– Uuteen sairaalaan toivoisin valoisaa, puhuttelevaa, lohduttavaa ja myös työntekijät huomioivaa taidetta. Sellaista, joka auttaisi heitä jaksamaan työssä.

Sotkamon Laakajärvellä asuva Jorma Heikkinen toivoo uuteen sairaalaan ihmisiä ja luontoa kuvaavaa taidetta. Kimmo Hiltunen / Yle

Taidehankkeen budjettia Jurvelin ei lähde kommentoimaan, vaan hän luottaa päätöksentekijöihin. Samaa mieltä on sotkamolainen Jorma Heikkinen.

– En osaa arvioida mikä olisi sopiva summa. Ilmeisesti asiantuntijat ovat löytäneet sopivan summan.

Heikkinen tietää, miltä tuntuu tuijotella vuodeosaston synkkiä seiniä päivästä toiseen. Hän arvelee, että taide voi elähdyttää ja innostuttaa sairaan tutkimaan sairaalan taideteoksia.

Parhaillaan Kajaanissa rakennetaan uuden sairaalan päärakennusta. Julia Sieppi / Yle

Uuteen sairaalaan hän toivoo perinteistä maalaustaidetta.

– Saisi olla maanläheistä ja kaikille tunnistettavaa taidetta – ei niin sanottua maalin roiskimista, vaan selvästi ihmisiä ja luontoa kuvaavaa taidetta.

Heikkisellä on myös idea, jota hän soisi laajemminkin toteutettavan julkisissa rakennuksissa.

– Esitän, että rakennusten julkisivuja voitaisiin elvyttää graffitimaalauksilla. Esimerkiksi Lehtikankaan monitoimitalo olisi hyvä kohde.

Kenen maku pääsee esille?

Uuden sairaalan taiteilijahaku on auki joulukuun 8. päivään asti. Sen jälkeen osa hakijoista valitaan haastatteluun ja valitsijaraati valitsee taiteilijat aiemman tuotannon ja ideoiden perusteella. Kainuulaiset taiteilijat ovat etusijalla.

– Teemana on "Sydän metsässä" ja sen eräänä muotona kainuulainen luonto ja metsä. Tästä syystä painotamme kainuulaista osaamista, sanoo Pekkala.

Eikö lapset voi tehdä sairaalan seinille kivoja piirrustuksia, kysyttiin sosiaalisessa mediassa. Kyllä voivat, mutta se ei korvaa ammattilaisten tekemää taidetta. Julia Sieppi / Yle

Lopulliset valinnat tehdään tammikuussa 2018. Monia kiinnostaa varmasti kysymys, kuka käytännössä valitsee teokset, jotka koristavat sairaalan tiloja kenties seuraavat 100 vuotta. Valitsijaraadissa on mukana myös rakennushankkeen työntekijöitä, jotka eivät ole taiteen asiantuntijoita.

Mitä jos henkilökohtaiset mieltymykset vaikuttaa kaikkien yhteiset taiteen valintaan? Pekkala tiedostaa riskin.

– Voin näinkin toki olla, koska taide on hyvin subjektiivinen kokemus. Kyse on kuitenkin siitä, että sairaalaan tulee arkkitehtuuriin ja sairaalan toimintaan liittyvä ehjä kokonaisuus. Siihen tarvitsemme sekä taideasiantuntemusta, että rakentamiseen liittyvää tietoa, perustelee Pekkala.